Den regerende danmarksmester i pooldisciplinen ten-ball, Daniel Kandi, skal finde sit bedste spil frem, når han skal forsvare sin guldmedalje fra 2015 på hjemmebane i Aalborg i weekenden. Efter en lang sæson med en masse turneringer er de 16 bedste spillere klar til at mødes omkring billardbordene for få sig en af de eftertragtede medaljer. For første gang nogensinde har Danske Spil sat odds på, hvem der vil vinde konkurrencen i år. Den lokale Aalborg-spiller Daniel Kandi, der altså er forsvarende mester i ten-ball og vandt medaljer i de øvrige tre discipliner, er en af favoritterne. Der konkurreres i fire discipliner: 8-ball 9-ball 10-ball Straight Pool - Det er et tæt felt, og det bliver spændende, fordi der er en del spillere, der kan vinde guldet, siger formand for Aalborg Billardklub, Brian Brinch. Stævnet bliver skudt i gang af Aalborg Kommunes Rådmand i kulturforvaltningen, Mads Duedahl, og der er gratis adgang alle dage i klubbens lokaler på Vesterbro 125 i Aalborg.

Opsummering:
Der skal stødes til den store guldmedalje, når landets 16 bedste mødes til DM-finalen i pool i weekenden.